方岳
僮有弹鹭置池上者予解其缚纵之而不去盖不饮
烟藤羃羃惊蛇蛰，雪羽飞飞群鹭集。
相莜抱子林欲深，经始营巢茅未葺。
衔枚适与恶少逢，落弹不虞奇祸及。
毳残玉点偶赊死，颈曲银钩竟遭执。
急呼解缚纵使归，胡自拘囚长竚立。
白苹久失鸿雁洲，红豆不窥鹦鹉粒。
申胥并日负秦庭，庄舄愁吟思越邑。
云何垂翅但摧颓，岂欲言情辄於悒。
子其休矣勿介介，山曰归哉宁汲汲。
放之云壑卧萝茑，期以春皋伴蓑笠。
临去一语更丁宁，从此谨毋轻出入。